ยอดใช้รถยนต์ไฟฟ้าทั่วโลกโต! IEA คาดแตะ 145 ล้านคันในปี 9 ปี
"สำนักงานพลังงานสากล" เผยยอดใช้รถยนต์ไฟฟ้าโตสวนรถยนต์ทั่วไป คาดการณ์จำนวนรถยนต์ไฟฟ้า, รถโดยสารไฟฟ้า, รถตู้ไฟฟ้า และรถบรรทุกไฟฟ้าบนท้องถนนแตะ 145 ล้านคันในปี 2573 
"สำนักงานพลังงานสากล" เผยยอดใช้รถยนต์ไฟฟ้าโตสวนรถยนต์ทั่วไป คาดการณ์จำนวนรถยนต์ไฟฟ้า, รถโดยสารไฟฟ้า, รถตู้ไฟฟ้า และรถบรรทุกไฟฟ้าบนท้องถนนแตะ 145 ล้านคันในปี 2573
30 เม.ย. 2564

สำนักงานพลังงานสากล (IEA) เปิดเผยตัวเลขคาดการณ์ว่า จำนวนของรถยนต์ไฟฟ้า, รถโดยสารไฟฟ้า, รถตู้ไฟฟ้า และรถบรรทุกไฟฟ้าบนท้องถนนจะอยู่ที่ระดับ 145 ล้านคันในปี 2573
โดย IEA เปิดเผยรายงานแนวโน้มยานพาหนะไฟฟ้าทั่วโลกระบุว่า หากรัฐบาลต่างๆ เพิ่มการดำเนินการเพื่อให้เป็นไปเป้าหมายระดับโลกด้านพลังงานและสภาพอากาศ จำนวนยานพาหนะไฟฟ้าก็อาจจะเพิ่มขึ้นมากกว่าตัวเลขคาดการณ์เบื้องต้น โดยอาจแตะระดับ 230 ล้านคันในปี 2573 ทั้งนี้ตัวเลขคาดการณ์ทั้งสองนั้นรวมถึงยานพาหนะประเภท 2 ล้อและ 3 ล้อด้วย
ทั้งนี้ในปี 2563 มียอดจดทะเบียนรถยนต์ไฟฟ้าราว 3 ล้านคัน ซึ่งเป็นจำนวนมากเป็นประวัติการณ์ และเพิ่มขึ้น 41% เมื่อเทียบกับปี 2562 โดยการเพิ่มขึ้นของรถยนต์ไฟฟ้านี้ ทำให้ขณะนี้มีจำนวนรถยนต์ไฟฟ้าบนท้องถนนรวมกว่า 10 ล้านคัน และในจำนวนนี้มีรถโดยสารไฟฟ้า, รถตู้ไฟฟ้า และรถบรรทุกไฟฟ้าอยู่ราว 1 ล้านคัน
โดยยอดขายรถยนต์ไฟฟ้าที่ทะยานขึ้นในปี 2563 สวนทางกับการหดตัวลง 16% ของตลาดรถยนต์ทั่วโลกอันเป็นผลมาจากการแพร่ระบาดของโรคโควิด-19 นอกจากนี้ ในไตรมาส 1/2564 ยอดขายรถยนต์ไฟฟ้ายังพุ่งขึ้นเกือบ 2.5 เท่าของไตรมาส 1/2563
“ถึงแม้รถยนต์ไฟฟ้าจะไม่ใช่องค์ประกอบหนึ่งเดียว แต่ก็เป็นส่วนที่ขาดไม่ได้ในการไปถึงเป้าหมายการปล่อยคาร์บอนเป็นศูนย์ทั่วโลก” นายฟาตีห์ ไบรอล ผู้อำนวยการบริหารของ IEA กล่าว
นอกจากนี้ นายไบรอลยังแนะนำให้รัฐบาลของประเทศต่างๆ ใช้มาตรการกระตุ้นเศรษฐกิจจากผลกระทบของโรคโควิด-19 เพื่อลงทุนในภาคการผลิตแบตเตอรี่และการพัฒนาโครงสร้างพื้นฐานสำหรับระบบชาร์จพลังงานที่ครอบคลุมและวางใจได้